**Ministru kabineta noteikumu projekta**

**„Grozījumi Ministru kabineta 2020.gada 31.marta noteikumos Nr.179 „Noteikumi par dīkstāves pabalstu pašnodarbinātām personām, kuras skārusi Covid-19 izplatība”” sākotnējās ietekmes novērtējuma**

**ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Lai mazinātu Covid-19 izplatības radītās krīzes ietekmi uz pašnodarbinātām personām, Ministru kabinets 2020.gada 31.martā, pamatojoties uz likuma „Par valsts apdraudējuma un tā seku novēršanas un pārvarēšanas pasākumiem sakarā ar Covid-19 izplatību” 2.pantu un 14.panta otro daļu, pieņēma 2020.gada 31.marta noteikumus Nr.179 „Noteikumi par dīkstāves pabalstu pašnodarbinātām personām, kuras skārusi Covid-19 izplatība” (turpmāk – MK noteikumi Nr.179), kas paredz kārtību, kādā pašnodarbinātās personas var saņemt dīkstāves pabalstu, lai pašnodarbinātām personām novērstu pilnīgu ienākumu un iztikas līdzekļu zaudējumu.  Ministru kabineta noteikumu projekts „Grozījumi Ministru kabineta 2020.gada 31.marta noteikumos Nr.179 „Noteikumi par dīkstāves pabalstu pašnodarbinātām personām, kuras skārusi Covid-19 izplatība”” (turpmāk – Projekts) precizē kritērijus un prasības, atbilstoši kurām krīzes skartās pašnodarbinātās personas var pieteikties dīkstāves pabalstam. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Projekts sagatavots, pamatojoties uz likuma „Par valsts apdraudējuma un tā seku novēršanas un pārvarēšanas pasākumiem sakarā ar Covid-19 izplatību” 2.pantu un 14.panta pirmo daļu, ņemot vērā Ministru kabineta 2020.gada 12.marta rīkojumu Nr.103 „Par ārkārtējās situācijas izsludināšanu”. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Kultūras un izglītības jomā izplatīta ir prakse, kurā pašnodarbinātā persona ienākumus gūst vienlaikus no vairākām nodarbinātības formām, piemēram, papildus saimnieciskās darbības veikšanai īstenojot pedagoģisko darbību valsts vai pašvaldības mūzikas vai mākslas skolā, vai vadot amatieru mākslas kolektīvu pašvaldības kultūras namā, vai veicot radošo darbību valsts vai pašvaldības kultūras iestādē vai kapitālsabiedrībā, vai nevalstiskā organizācijā. Šie darba līgumi tipiski nav par pilna darba laika darbu, līdz ar to atalgojums par to ir zem valstī noteiktās minimālas mēneša darba algas, pēc būtības papildinot personas ienākumus no saimnieciskās darbības, nevis otrādi.  Šobrīd MK noteikumu Nr.179 10.5.apakšpunkts nosaka, ka Valsts ieņēmumu dienests dīkstāves pabalstu nepiešķir, ja pašnodarbinātās personas ienākumi no nodarbinātības vispārējā nodokļu režīmā iepriekšējo sešu mēnešu periodā pirms ārkārtējās situācijas izsludināšanas vidēji mēnesī ir bijuši lielāki nekā 2020.gadā valstī noteiktā minimālā mēneša darba alga. Savukārt MK noteikumu Nr.179 10.10.apakšpunkts nosaka, ka pabalstu nepiešķir pašnodarbinātām personām, kuras vienlaikus ir nodarbinātas pie cita darba devēja, kas neatrodas dīkstāvē.  Lai nodrošinātu pabalsta saņemšanas iespējas arī personām, kuras šobrīd nevar saņemt dīkstāves pabalstu kā pašnodarbinātas personas, jo tās vienlaikus uz nepilnu darba laiku ir darba ņēmēji, taču to ienākumi kā darba ņēmējiem tām nevar nodrošināt iztiku, Projekts paredz precizēt MK noteikumu Nr.179 4.punktu, nosakot, ka par krīzes skartām pašnodarbinātām personām ir uzskatāmas arī tādas fiziskas personas, kas saņem ienākumus no nepilna darba laika nodarbinātības, ja tie nepārsniedz 2020.gadā valstī noteikto minimālo mēneša darba algu, kā arī MK noteikumu Nr.179 6.4.apakšpunktu, nosakot, ka pašnodarbinātās personas iesniegtajā apliecinājumā jānorāda atlīdzības apmērs no nepilna darba laika nodarbinātības.  Līdz ar to Projekts paredz precizēt arī MK noteikumu Nr.179 10.5.apakšpunktu, nosakot, ka uz dīkstāves pabalstu nevar pretendēt tās pašnodarbinātās personas, kuru ienākumi no nepilna darba laika nodarbinātības iepriekšējo sešu mēnešu periodā pirms ārkārtējās situācijas izsludināšanas vidēji mēnesī ir bijuši lielāki nekā 2020.gadā valstī noteiktā minimālā mēneša darba alga, un precizēt MK noteikumu Nr.179 10.10.apakšpunktu, nosakot, ka uz dīkstāves pabalstu nevar pretendēt tās pašnodarbinātās personas, kuras vienlaikus ir nodarbinātas pie cita darba devēja uz pilnu darba laiku.  Kultūras un izglītības nozarēs būtisks skaits pašnodarbināto paralēli saimnieciskajai darbībai ir nodarbināti valsts un pašvaldību budžeta iestādēs, kā arī valsts un pašvaldību kontrolētos komersantos – mūzikas un mākslas skolās, sporta skolās, kultūras un sporta iestādēs. Šobrīd MK noteikumu Nr.179 10.9.apakšpunkts nosaka, ka dīkstāves pabalstu nevar saņemt pašnodarbinātas personas, kuras vienlaikus ir nodarbinātas valsts un pašvaldību iestādēs un kapitālsabiedrībās. Lai radītu iespēju dīkstāves pabalstu saņemt arī tām daļēji nodarbinātajām pašnodarbinātajām personām, kuras uz nepilnu darba laiku darbojas kultūras un izglītības jomā, Projekts paredz precizēt MK noteikumu Nr.179 10.9.apakšpunktu, nosakot, ka šis ierobežojums neattiecas uz tām pašnodarbinātajām personām, kuras veic pedagoģisko vai radošo darbu valsts un pašvaldību budžeta iestādēs, kā arī valsts un pašvaldību kontrolētos komersantos, un kuru ienākumi no pedagoģiskā vai radošā darba nepārsniedz 2020.gadā valstī noteikto minimālo mēneša darba algu.  Projekta izpratnē par pašnodarbinātajām personām, kuras veic pedagoģisko vai radošo darbu valsts un pašvaldību budžeta iestādēs, kā arī valsts un pašvaldību kontrolētos komersantos, uzskatāmas personas, kuru nodarbinātība reģistrēta Valsts ieņēmumu dienestā ar šādiem profesiju klasifikatora kodiem:   1. pedagoģiskās darbības jomā:  * 231; * 232; * 233; * 2354; * 2359.  1. sporta jomā: 342. 2. radošās darbības jomā:  * 2163; * 2166; * 264; * 265; * 3431; * 3432; * 3433; * 3435; * 3521.   MK noteikumu Nr.179 10.12.apakšpunkts nosaka, ka dīkstāves pabalstu nevar saņemt personas, kuras saņem izdienas vai vecuma pensiju. Līdz ar to var veidoties situācija, kad pensija, ar kuru jāiztiek dīkstāves skartajam, ir ievērojami mazāka par iespējamo dīkstāves pabalstu. Darba ņēmēji, kuri vienlaikus ir vecuma un izdienas pensijas saņēmēji, tiek nostādīti nepamatoti atšķirīgā situācijā atkarībā no šo darbinieku sociālā statusa. Tādejādi Projekts paredz svītrot MK noteikumu Nr.179 10.12.apakšpunktā noteikto ierobežojumu, kas liedz dīkstāves pabalstu saņemt, ja vienlaikus tiek saņemta vecuma vai izdienas pensija.  MK noteikumu Nr.179 10.14.apakšpunkts nosaka, ka dīkstāves pabalstu nevar saņemt tās pašnodarbinātās personas, kuras ir darba devēji. Ņemot vērā to, ka gan individuālā komersanta, gan mikrouzņēmumu nodokļa maksātāja režīms paredz iespēju nodarbināt darba ņēmējus, MK noteikumu Nr.179 10.14.apakšpunktā noteiktais ierobežojums šos uzņēmējus nepamatoti diskriminē, līdz ar to Projekts paredz svītrot MK noteikumu Nr.179 10.14.apakšpunktu.  Lai mazinātu Covid-19 krīzes ietekmi uz sociāli mazāk aizsargātajām grupām, Projekts paredz precizēt dīkstāves pabalsta apmēru pašnodarbinātām personām, kuru apgādībā ir bērns vecumā līdz 24 gadiem. Projekts paredz papildināt MK noteikumus Nr.179 ar 14.1 punktu, kas nosaka, ka pašnodarbinātai personai, kura saņem dīkstāves pabalstu, piešķir piemaksu 50 *euro* apmērā par katru apgādībā esošu bērnu vecumā līdz 24 gadiem, par kuru pašnodarbinātai personai uz dīkstāves pabalsta piešķiršanas dienu tiek piemērots iedzīvotāju ienākuma nodokļa atvieglojums. Piemaksu piešķir un izmaksā Valsts sociālās apdrošināšanas aģentūra par periodu, par kuru piešķirts dīkstāves pabalsts. Piemaksu pārskaita uz pašnodarbinātās personas kontu, kurā tiek pārskaitīts dīkstāves pabalsts.  Ņemot vērā to, ka Ministru kabinets ārkārtējo situāciju ir pagarinājis līdz 2020.gada 12.maijam, ir iespējams, ka pašnodarbinātā persona dīkstāves pabalstam var pieteikties jau pēc tam, kad tā ir iesniegusi Valsts ieņēmumu dienestam saimnieciskās darbības atskaiti par 2020.gada pirmo ceturksni, kurā saimniecisko darbību jau ir skārusi Covid-19 izraisītā krīze, līdz ar to nesniedzot objektīvu pārskatu par saimniecisko darbību normālos apstākļos. MK noteikumu Nr.179 7.1. un 7.2.apakšpunkts nosaka, ka mikrouzņēmumu nodokļa maksātājiem dīkstāves pabalsta apjomu aprēķina no vidējiem mēneša ienākumiem par pēdējiem diviem noslēgtajiem ceturkšņiem, savukārt pašnodarbinātajām personām – no vidējā mēneša Valsts sociālās apdrošināšanas obligātās iemaksas objekta pēdējos divos noslēgtajos ceturkšņos. Lai nodrošinātu objektīvu dīkstāves pabalsta apjoma aprēķināšanas metodiku, Projekts paredz precizēt MK noteikumu Nr.179 7.1. un 7.2.apakšpunktu, kā atskaites punktu dīkstāves pabalsta apjoma aprēķinam nosakot pēdējos divus 2019.gada ceturkšņus. |
| 3. | Projekta izstrādē iesaistītās institūcijas un publiskas personas kapitālsabiedrības | Kultūras ministrija, Finanšu ministrija, Labklājības ministrija, Valsts ieņēmumu dienests. |
| 4. | Cita informācija | Atbilstoši Valsts ieņēmumu dienesta datiem 2019.gadā 1622 personas bija deklarējušas pašnodarbināto vai autoratlīdzības ienākumus, maksājušas valsts sociālās apdrošināšanas obligātās iemaksas vai mikrouzņēmumu nodokli nozarēs, kas saistītas ar izglītību (NACE 85) vai radošo darbu (NACE 90), un kuras varētu pretendēt uz dīkstāves pabalstiem. No 1622 nodokļu maksātājiem 2019.gada decembrī 128 tika nodarbināti minētajās profesijās (profesiju grupās) valsts vai pašvaldību iestādēs (uzņēmumos) un saņēma atalgojumu. No šiem nodarbinātajiem 62% ir pedagogu, 27% ir mākslas un kultūras radošo darbinieku un 12% ir sportistu profesijās (profesiju grupās). Daļa pedagogu un mākslas un kultūras radošo darbinieku tika nodarbināti pie vairāk nekā viena darba devēja (19% un 15% attiecīgi).  Atalgojuma rādītāji profesiju sadalījumā ir šādi:   1. pedagogu profesijā nodarbinātajiem vidējais atalgojums ir 1 042 *euro*, atalgojuma šķēres no 14 *euro* līdz 3 393 *euro*; 2. sportistu profesijā nodarbinātajiem vidējais atalgojums ir 1 044 *euro*, atalgojuma šķēres no 362 *euro* līdz 1 663 *euro*; 3. mākslas un kultūras radošo darbinieku profesijā vidējais atalgojums ir 946 *euro*, atalgojuma šķēres no 74 *euro* līdz 2 809 *euro*.   Lai risinātu situāciju, ka Ministru kabineta 2020.gada 26.marta noteikumi Nr.165 „Noteikumi par Covid-19 izraisītās krīzes skartiem darba devējiem, kuri kvalificējas dīkstāves pabalstam un nokavēto nodokļu maksājumu samaksas sadalei termiņos vai atlikšanai uz laiku līdz trim gadiem” šobrīd neparedz dīkstāves pabalsta saņemšanas iespējas darba ņēmējam, kurš ir reģistrējis saimniecisko darbību, Kultūras ministrija iesniegs Ekonomikas ministrijai priekšlikumu minēto noteikumu grozījumiem, aicinot atcelt minēto ierobežojumu, tādējādi nodrošinot vienlīdzīgu attieksmi dīkstāves pabalstu piešķiršanā. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Fiziskas personas, kas reģistrējušās Valsts ieņēmumu dienestā kā saimnieciskās darbības veicēji, ir veikušas valsts sociālās apdrošināšanas obligātās iemaksas kā pašnodarbinātās personas vai autoratlīdzības saņēmēji vai ir mikrouzņēmumu nodokļa maksātāji vai individuālie komersanti, un dīkstāves periodā nav guvušas ienākumus no saimnieciskās darbības, izņemot ienākumus, kas saņemti no autortiesību un blakustiesību kolektīvā pārvaldījuma organizācijām, un autoru un izpildītāju saņemto autoratlīdzību, kā arī nepilna darba laika nodarbinātības. |
| 2. | Tiesiskā regulējuma ietekme uz tautsaimniecību un administratīvo slogu | Projekts šo jomu neskar. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav |

|  |  |  |  |  |  |  |  |
| --- | --- | --- | --- | --- | --- | --- | --- |
| **III. Tiesību akta projekta ietekme uz valsts budžetu un pašvaldību budžetiem** | | | | | | | |
| Rādītāji | 2020.gads | | Turpmākie trīs gadi (*euro*) | | | | |
| 2021.gads | | 2022.gads | | 2023.gads |
| saskaņā ar valsts budžetu kārtējam gadam | izmaiņas kārtējā gadā, salīdzinot ar valsts budžetu kārtējam gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru 2021. gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru 2022. gadam | izmaiņas, salīdzinot ar vidēja termiņa budžeta ietvaru 2022. gadam |
| 1 | 2 | 3 | 4 | 5 | 6 | 7 | 8 |
| 1. Budžeta ieņēmumi | 53 803 180 | 0 | 0 | 0 | 0 | 0 | 0 |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi | 53 803 180 | 0 | 0 | 0 | 0 | 0 | 0 |
| Finanšu ministrija 99.00.00 „Līdzekļi neparedzētiem gadījumiem” | 50 894 900 | 0 | 0 | 0 | 0 | 0 | 0 |
| Labklājības ministrija (VSAA) 99.00.00 „Līdzekļi neparedzētiem gadījumiem” | 2 908 280\* | 0 | 0 | 0 | 0 | 0 | 0 |
| 1.2. valsts speciālais budžets | 0 | 0 | 0 | 0 | 0 | 0 | 0 |
| 1.3. pašvaldību budžets | 0 | 0 | 0 | 0 | 0 | 0 | 0 |
| 2. Budžeta izdevumi | 53 803 180 | 1 008 840 | 0 | 0 | 0 | 0 | 0 |
| 2.1. valsts pamatbudžets | 53 803 180 | 1 008 840 | 0 | 0 | 0 | 0 | 0 |
| Finanšu ministrija 99.00.00 „Līdzekļi neparedzētiem gadījumiem” | 50 894 900 | 0 | 0 | 0 | 0 | 0 | 0 |
| Labklājības ministrija (VSAA) 99.00.00 „Līdzekļi neparedzētiem gadījumiem” | 2 908 280\* | 1 008 840 | 0 | 0 | 0 | 0 | 0 |
| 2.2. valsts speciālais budžets | 0 | 0 | 0 | 0 | 0 | 0 | 0 |
| 2.3. pašvaldību budžets | 0 | 0 | 0 | 0 | 0 | 0 | 0 |
| 3. Finansiālā ietekme | 0 | -1 008 840 | 0 | 0 | 0 | 0 | 0 |
| 3.1. valsts pamatbudžets | 0 | -1 008 840 | 0 | 0 | 0 | 0 | 0 |
| 3.2. speciālais budžets | 0 | 0 | 0 | 0 | 0 | 0 | 0 |
| 3.3. pašvaldību budžets | 0 | 0 | 0 | 0 | 0 | 0 | 0 |
| 4. Finanšu līdzekļi papildu izdevumu finansēšanai (kompensējošu izdevumu samazinājumu norāda ar "+" zīmi) | X | 0 | X | 0 | X | 0 | X |
| 5. Precizēta finansiālā ietekme | X | 0 | X | 0 | X | 0 | X |
| 6. Detalizēts ieņēmumu un izdevumu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā) | Atbilstoši Valsts ieņēmumu dienesta datiem nozarēs, kuras vissmagāk skārusi krīze, darbojas 12 221 pašnodarbinātās personas. Pieņemot, ka dīkstāves pabalstu pieprasīs visas šīs pašnodarbinātās personas maksimālajā pabalsta apjomā 700 *euro*, kopumā minētās izmaksas mēnesī veidos – 12 221 personas x 700 *euro* = 8 554 700 *euro*. Ja atbalsts tiks sniegts uz maksimālo termiņu, diviem mēnešiem, kopējie izdevumi sastāda 17 109 400 *euro*, kas tiks segti kā dotācija no vispārējiem ieņēmumiem.  Saskaņā ar Valsts ieņēmumu dienesta sniegto informāciju mikrouzņēmumu nodokļa maksātāji krīzes skartajās nozarēs ir 13 000 personas. Pieņemot, ka dīkstāves pabalstu pieprasīs visas šīs personas maksimālajā pabalsta apjomā 700 *euro*, kopumā minētās izmaksas mēnesī veidos – 13 000 personas x 700 *euro* = 9 100 000 *euro*. Ja atbalsts tiks sniegts uz maksimālo termiņu, diviem mēnešiem, kopējie izdevumi sastāda 18 200 000 *euro*, kas tiks segti kā dotācija no vispārējiem ieņēmumiem.  Līdz ar to kopējā MK noteikumos Nr.179 noteiktā regulējuma izpilde līdz 2020.gada 14.maijam sastāda 35 309 400 *euro*.  Veicot izdevumu aprēķinus par MK noteikumu Nr.179 fiskālo ietekmi, tie tika balstīti uz pieņēmumu, ka dīkstāves pabalstam pieteiksies 12 221 pašnodarbinātā persona un 13 000 mikrouzņēmumu nodokļu maksātāji. Šajā aprēķinā tika iekļautas arī tās personas, kas vienlaikus nodarbinātas vispārējā nodokļu režīmā, kā arī vecuma un izdienas pensiju saņēmēji, ņemot vērā, ka šīs grupas, veicot aprēķinus, nebija iespējams izdalīt atsevišķi. Līdz ar to regulējuma izpildei nepieciešamais finansējuma apjoms pēc Projekta pieņemšanas paliek nemainīgs.  Lai nodrošinātu piemaksu pie dīkstāves pabalsta par katru apgādībā esošu bērnu vecumā līdz 24 gadiem, par kuru pašnodarbinātai personai uz dīkstāves pabalsta piešķiršanas dienu tiek piemērots iedzīvotāju ienākuma nodokļa atvieglojums, Valsts sociālās apdrošināšanas aģentūrai nepieciešams finansējums 1 008 840 *euro* apmērā.  Aprēķins pamatojas uz aplēsi: 25 221 personas (kuras saņemtu dīkstāves pabalstu) x 0,4\* (vidējais bērnu skaits ģimenē atbilstoši Centrālās statistikas pārvaldes sniegtajai publiskajai informācijai) x 50 *euro* (piemaksas apmērs) x 2 mēneši (šobrīd noteiktais dīkstāves pabalsta izmaksas termiņš) = 1 008 840 *euro*.  Piemaksas pie dīkstāves pabalsta izmaksa veicama no Valsts sociālās apdrošināšanas aģentūrai piešķirtajiem līdzekļiem atbilstoši Ministru kabineta 2020.gada 16.aprīļa rīkojumam Nr.178 „Par finanšu līdzekļu piešķiršanu no valsts budžeta programmas „Līdzekļi neparedzētiem gadījumiem””. | | | | | | |
| 6.1. detalizēts ieņēmumu aprēķins |
| 6.2. detalizēts izdevumu aprēķins |
| 7. Amata vietu skaita izmaiņas | Projekts šo jomu neskar. | | | | | | |
| 8. Cita informācija | Nav | | | | | | |

\* atbilstoši Ministru kabineta 2020.gada 16.aprīļa rīkojumam Nr.178 „Par finanšu līdzekļu piešķiršanu no valsts budžeta programmas „Līdzekļi neparedzētiem gadījumiem”” Labklājības ministrijai (Valsts sociālās apdrošināšanas aģentūrai) piešķirts finansējums, kas nepārsniedz 2 908 280 *euro*

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| Projekts šo jomu neskar. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Valsts ieņēmumu dienests, Labklājības ministrija, Valsts sociālās apdrošināšanas aģentūra. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem. | Projekts šo jomu neskar. |
| 3. | Cita informācija | Nav |

Kultūras ministrs N.Puntulis

Vīza: Valsts sekretāre D.Vilsone

Zariņš 67330255

[Uldis.Zarins@km.gov.lv](mailto:Linda.Krumina@km.gov.lv)